Nincs karácsony hitel nélkül?
Az elmúlt évek inflációja komolyan megterhelte a magyar háztartások pénztárcáját. A 2023-as év során az árak átlagosan 17,6 százalékkal emelkedtek a KSH adatai szerint, és bár idén az inflációs ráta várhatóan 4,5 százalék körülire csökkenhet, a megélhetési költségek még mindig magas szinten állnak. Az év utolsó hónapjaiban, különösen a november-decemberi időszakban, az ünnepek és az akciók (mint például a Black Friday) további kiadásokra ösztönzik a fogyasztókat, ami tovább növeli a pénzügyi terheket.

A Cofidis Hitel Monitor friss kutatása szerint a magyar háztartások 12 százaléka mérlegeli a hitelfelvételt a karácsonyi kiadások fedezésére – ez kétszerese a korábbi évek 6-7 százalékos arányának. Ez a növekedés azonban nemcsak az inflációnak köszönhető, hanem annak a társadalmi nyomásnak is, amely az ünnepi költekezéssel jár. Baráti és családi körben is gyakran fordul elő, hogy kimondva-kimondatlanul, de számít, hogy ki milyen ajándékot vesz, milyen ruhában jelenik meg, milyen ételeket tesz az asztalra vagy épp hova utazik el a karácsonyi időszakban.
Az emberek jelentős része nem tudja a havi jövedelméből fedezni az extra kiadásokat ebben az időszakban, különösen a november és január közötti hónapokban. Az emelkedő energiaárak, a lakhatási költségek, és az alapvető élelmiszerek drágulása további kihívást jelent a magyar családok számára, akik így sok esetben kénytelenek kölcsönpénzhez folyamodni.

Segítség a mindennapokban
Ebben az időszakban ráadásul a személyi kölcsönök és áruhitelek iránti kereslet meghaladhatja a lakáshitelek iránti érdeklődést. Ez a tendencia a rövid lejáratú kölcsönök rugalmasságának és gyors elérhetőségének köszönhető. A magyarok leggyakrabban kisebb kiadásokra, mint például háztartási gépek és elektronikai cikkek vásárlására vesznek fel ilyen konstrukciókat. A Cofidis felmérésében a válaszadók közel negyede (23 százalék) említette, hogy az elmúlt évben háztartási gépek vásárlására vett fel hitelt, míg 18 százalékuk elektronikai eszközökre. Jól mutatja ez a statisztika, hogy még a néhány százezer forintos termékek megvásárlása is jelentős hiteligényt generál a magyar háztartásokban, és valószínűsíthetően az utolsó negyedévben is hasonló kiugrás várható – feltételezhetően összegben is nagy lesz a felfutás.
A Magyar Nemzeti Bank (MNB) adatai szerint egyébként jól látszik a tendencia, hogy november-decemberben megugrik az új hitelszerződésekhez kapcsolódó kifizetések összege. Nem véletlen ez, hiszen a magyar háztartások csupán negyede jön ki kényelmesen a jövedelméből. Ráadásul, a 96,4 ezermilliárd forintos bruttó társadalmi vagyon fele a lakosság felső 10 százalékánál összpontosul.

Előtervezés
Jól látszik tehát, hogy továbbra is hiányos a magyarok házi költségvetése, sokszor nem képesek fedezni az év végi extra kiadásokat. Itt az Európa-rekorder infláció mellett az alacsony megtakarítási képességet is az okok közé sorolhatjuk. Bár az árak emelkedése csökkenti a háztartások pénzügyi mozgásterét, a megfelelő hitelkonstrukciók kiválasztásával és a kiadások alapos átgondolásával enyhíthetők a terhek, és elkerülhetők a túlzott eladósodás kockázatai. Sokat segíthet az előretervezés, érdemes akár egy fél évvel is előre kalkulálni, és kisebb lépésekben elkezdeni beszerezni az ajándékokat, hogy az év utolsó két hónapjában már csak az ünnepi menü hozzávalóit és néhány apróságot kelljen megvásárolnunk. 
Vannak természetesen helyzetek, amikor sokak számára elengedhetetlen a hitelfelvétel. A rendelkezésre álló konstrukciók áttekintésekor ne feledkezzünk el megnézni a pontos költségeket és törlesztési szabályokat, valamint gondoljuk át alaposan a lehetőségeinket és céljainkat: több hitelszerződés megkötése helyett ugyanis sokszor érdemesebb egy nagyobb konstrukciót választani.